## Odluka o visini otpremnine za državne službenike i namještenike Ministarstva obrane i Oružanih snaga Republike Hrvatske kojima služba prestane zbog preustroja ili smanjenja snaga

### NN 38/2004 (24.3.2004.), Odluka o visini otpremnine za državne službenike i namještenike Ministarstva obrane i Oružanih snaga Republike Hrvatske kojima služba prestane zbog preustroja ili smanjenja snaga

# MINISTARSTVO OBRANE

943

Na
temelju članka 10. stavka 3., članka 129. stavka 6. Zakona o obrani (»Narodne
novine« broj 33/02. i 58/02.), članka 174. Zakona o službi u OS RH (»Narodne
novine« broj 33/02., 58/02. i 175/03.) i članka 104. stavka 1. Zakona o
državnim službe­nicima i namještenicima (»Narodne novine« broj 27/01.) donosim

## ODLUKU

### o visini otpremnine za drŽavne sluŽbenike i namjeŠtenike Ministarstva obrane i OruŽanih snaga Republike Hrvatske kojima sluŽba prestane zbog preustroja ili smanjenja snaga

I.

Državnom
službeniku kojem služba prestane istekom roka u kojem je bio stavljen na
raspolaganje Vladi Republike Hrvatske pripada otpremnina u svrhu novog
zapošljavanja u visini jedne prosječne bruto mjesečne plaće isplaćene mu u
zadnja 3 mjeseca prije prestanka službe, za svaku godinu provedenu u službi u
Ministarstvu obrane i Oružanim snagama Republike Hrvatske.

II.

Namješteniku kojem prestane služba zbog preustroja
ili smanjenja snaga pripada otpremnina u svrhu novog zapošljavanja u visini
jedne prosječne bruto mjesečne plaće isplaćene mu u zadnja 3 mjeseca prije
prestanka službe, za svaku godinu provedenu u službi u Ministarstvu obrane i
Oružanim snagama Repub­like Hrvatske.

III.

Državnom službeniku i namješteniku pripadniku
Oružanih snaga Republike Hrvatske kojem služba prestane istekom roka u kojem je
bio stavljen na raspolaganje pripada otpremnina u visini jedne prosječne bruto
mjesečne plaće isplaćene mu u zadnja 3 mjeseca prije prestanka službe, za svaku
godinu provedenu u službi u Ministarstvu obrane i Oružanim snagama Republike
Hrvatske.

IV.

Državnom službeniku i namješteniku pripada i
otpremnina u visini 65% njegove prosječne mjesečne plaće isplaćene mu u zad­nja
tri mjeseca prije stavljanja na raspolaganje odnosno prije prestanka službe za
svaku godinu radnog staža u državnoj službi prije stupanja na službu u
Ministarstvo obrane odnosno Oružane snage Republike Hrvatske.

V.

Državnom službeniku i namješteniku koji je imao
status djelatne vojne osobe pripada otpremnina iz točke I. ove Odluke i za
svaku godinu službe ostvarene u tom statusu u Ministarstvu obrane odnosno
Oružanim snagama Republike Hrvatske.

VI.

Državnom službeniku i namješteniku srednje i niže
stručne spreme koji se u roku 60 dana od dana stavljanja na raspolaganje,
pismeno izjasni za dragovoljni prestanak službe, iznos otpremnine iz točke I. i
II. ove Odluke uvećava se za 50 %.

VII.

Otpremnine iz ove Odluke isplatit će se u pravilu s
danom prestanka službe, a najkasnije u roku 30 dana od dana prestanka službe.

VIII.

Danom stupanja na snagu ove Odluke prestaje vrijediti
Odluka o visini otpremnine za državne službenike i namještenike Ministarstva
obrane i Oružanih snaga RH kojima služba prestane zbog preustroja ili smanjenja
snaga, klasa: 023-03/02-02/01, urbroj: 512-01-02-662, od 18. 11. 2002.
(»Narodne novine« broj 140/02.).

IX.

Ova Odluka stupa na snagu osmog dana od dana objave u
»Narodnim novinama«.

Klasa: 023-03/04-03/1
Urbroj: 512-01-04-186
Zagreb, 3. ožujka 2004.

Ministar
**Berislav Rončević**, v. r.

Odluka, NN 38/2004-943